Návrh

Komuniké

Vláda SR zobrala na vedomie Informáciu o poskytnutej podpore do oblasti bývania prostredníctvom Štátneho fondu rozvoja bývania a Programu rozvoja bývania za rok 2004.
Materiál sa zaoberá poskytnutím základných informácií o podpore bývania v roku 2004 v rámci nástrojov v pôsobnosti Ministerstva výstavby a regionálneho rozvoja SR. 
Z prostriedkov Štátneho fondu rozvoja bývania bola v roku 2004 poskytnutá podpora vo výške 3 383 048  tis. Sk, z toho vo forme úverov vo výške 3 382 268 tis. Sk a vo forme nenávratných príspevkov vo výške 780 tis. Sk. Týmito finančnými prostriedkami bola podporená výstavba 3 983 bytov a obnova 1 818 bytov.
Na realizáciu Programu rozvoja bývania boli v roku 2004 vyčlenené finančné prostriedky vo výške 1 272 100 tis. Sk, ktoré boli určené na financovanie stavieb nájomných bytov, technickej vybavenosti a odstraňovanie systémových porúch bytových domov. Týmito finančnými prostriedkami bola podporená výstavba 2 540 nájomných bytov, výstavbou technickej vybavenosti sa podporila výstavba 2 304 bytov a odstránili sa systémové poruchy na 6 780 bytoch.
V roku 2004 bolo schválených 210 žiadostí o poskytnutie bankovej záruky v celkovom objeme 273 435 896 Sk, čím bola podporená obnova 8 364 bytov.